b'\n_START_ARTICLE_\nChemin\xc4\x97 reakcija\n_START_PARAGRAPH_\nChemin\xc4\x97 reakcija\xc2\xa0\xe2\x80\x93 vyksmas, kurio metu suyra bei susidaro \xc4\xafvairios chemin\xc4\x97s med\xc5\xbeiagos (\xc4\xafvyksta cheminiai virsmai). Chemin\xc4\x97s reakcijos metu persigrupuoja atom\xc5\xb3 elektronai, nutraukdami kai kurias esamas ir suformuodami naujas chemines jungtis. Skirstoma pagal reagent\xc5\xb3 ir produkt\xc5\xb3 santyk\xc4\xaf(adicijos, main\xc5\xb3, pavadavimo, skilimo), energetin\xc4\xaf balans\xc4\x85 (endotermin\xc4\x97s, egzotermin\xc4\x97s), reakcijos krypt\xc4\xaf (gr\xc4\xaf\xc5\xbetamosios, negr\xc4\xaf\xc5\xbetamosios)._NEWLINE_Reakcijoje dalyvaujan\xc4\x8dios med\xc5\xbeiagos yra vadinamos reaktantais (jei reakcij\xc4\x85 katalizuoja fermentai\xc2\xa0\xe2\x80\x93 dar ir substratais). Reakcijos metu susidaran\xc4\x8dios med\xc5\xbeiagos vadinamos reakcijos produktais._NEWLINE_Biochemijoje serija chemini\xc5\xb3 reakcij\xc5\xb3, kuri\xc5\xb3 vienos produktai yra kitos reaktantai, vadinama metaboliniu keliu (angl. metabolic pathway). Jei kurios nors reakcijos produktas yra dviej\xc5\xb3 ar daugiau galim\xc5\xb3 tolimesni\xc5\xb3 reakcij\xc5\xb3 reaktantas, tokia galim\xc5\xb3 vykti reakcij\xc5\xb3 visuma vadinama metaboliniu tinklu (angl. metabolic network).\n_START_SECTION_\nEgzotermin\xc4\x97\n_START_PARAGRAPH_\nChemin\xc4\x97 reakcija, kuriai vykstant i\xc5\xa1siskiria energija. Taip b\xc5\xabna kai reagent\xc5\xb3 vidin\xc4\x97s ir kinetin\xc4\x97s energijos suma yra didesn\xc4\x97 u\xc5\xbe produkt\xc5\xb3 vidin\xc4\x99 energij\xc4\x85, tod\xc4\x97l gaunamas energijos perteklius.\n_START_SECTION_\nEndotermin\xc4\x97\n_START_PARAGRAPH_\nChemin\xc4\x97 reakcija, kuriai vykstant sugeriama energija. Taip b\xc5\xabna kai reagent\xc5\xb3 vidin\xc4\x97s ir kinetin\xc4\x97s energijos suma yra ma\xc5\xbeesn\xc4\x97 u\xc5\xbe produkt\xc5\xb3 vidin\xc4\x99 energij\xc4\x85, taigi gaunamas energijos tr\xc5\xabkumas (Entalpija teigiama).\n_START_SECTION_\nNeutralizacijos\n_START_PARAGRAPH_\nMain\xc5\xb3 reakcija, vykstanti reaguojant r\xc5\xabg\xc5\xa1\xc4\x8diai (pvz., H\xe2\x82\x82SO\xe2\x82\x84) su baze (pvz., NH\xe2\x82\x83 arba NaOH), kurios metu susidaro druska ir vanduo. Tai yra pagrindinis drusk\xc5\xb3 gavimo b\xc5\xabdas. H\xe2\x82\x82SO\xe2\x82\x84 + 2NaOH = Na\xe2\x82\x82SO\xe2\x82\x84 + 2H\xe2\x82\x82O'